Hei, denne artikkelen er over ett år gammel og kan inneholde utdatert informasjon

(Dagbladet): Dermed ligger det an til rødgrønt bråk om gutteomskjæring av gutter.

Helseminister Anne-Grete Strøm-Erichsen (Ap) har sendt på høring et forslag om at slik omskjæring kan foretas ved norske sykehus, som del av det offentlige helsetilbudet.

- Vi har kommet til at det er riktig at inngrepet gjøres på sykehus og med godkjent personell som sikrer forsvarlig behandling, sier Strøm-Erichsen til Dagbladet. Hun understreker at omskjæring av gutter og jenter er svært forskjellige inngrep og ikke kan sammenliknes.

Må forbys Men på Stortinget reagerer rødgrønne politikere kraftig på forslaget. Justispolitisk talskvinne i Senterpartiet, Jenny Klinge, er sterkt imot at omskjæring blir «legalisert ytterligere ved å tilbys gratis ved norske sykehus».

- Jeg mener rituell omskjæring av små gutter må forbys på lik linje med omskjæring av jenter. Det er en uhyrlig praksis at man med religiøs og kulturell begrunnelse skjærer bort viktige deler av friske organer. Det føler i noen tilfeller til store skader og smerter, og kan ødelegge muligheten for et framtidig sexliv, sier Klinge til Dagbladet.

- Mener du omskjæring av gutter kan sammenliknes med omskjæring av jenter?

- Omskjæring av jenter er forbundet med større smerter og skader. Men prinsipielt er det ingen forskjell. Det er et irreversibelt inngrep. Jeg har snakket med menn som er sterkt preget av at de er omskåret, men de vil ikke stå fram fordi det er intimt og skambelagt, sier Klinge.

Feil signal Arbeiderpartiets familiepolitisk talsmann Arild Stokkan-Grande går også mot forslaget fra helseministeren, og ønsker en debatt

om forbud velkommen.

- Ingen tradisjon eller kulturell skikk skal aksepteres hvis den strider mot barnets beste, understreker Stokkan-Grande.

Hvert år blir rundt 2000 nyfødte gutter omskåret i Norge. Skikken er en viktig del av jødisk og muslimsk tradisjon.

- Religionsfrihet Visepresident og medlem i justiskomiteen, Akhtar Chaudhry (SV), støtter departementets forslag, og reagerer kraftig på tankene om et forbud.

- Dette handler om religionsfriheten til jøder og muslimer, sier han til Dagbladet.

- Dette er en minst 3000 år gammel tradisjon, som kommer til å fortsette. Det eneste riktige og fornuftige er å regulere det. Ellers vil man gå under jorda, eller reise til utlandet med alt det fører med seg av helserisiko.